title: "S\u00f6lring Drachten"
text: "Drachten sen Klua\u0111er, wat di Liren \u00f6n bistemet Plaatsen drai fuar t\u00f6 weegi, dat ja diar it\u00fc\u00fcs sen.\nDit hingt t\u00f6hop me Folkloori en Br\u00fckdom.\n\nDrachten \u00fcp S\u00f6l\nHat jeft \u00fcp S\u00f6l trii forskelig Drachten: En bl\u00f6 Jen, jen es br\u00fcn, en di Tr\u0113rst es ruar.\n\n\u0100pbechning\n\nRuar Dracht\nWat \u00fcs \"Sliiwen\" bikeent es, jeft et fuar't Miist gaar ek muar. \nDi W\u00fcfhaurn drai deling normaalerwiis Bluusen \u00f6ner jaar Kaarteln. \n\nDi H\u00fc\u00fcv\n\nDi Kaartel\n\nDi Br\u00f6k\n\nDi Br\u00f6ken sen normaalerwiis lik fuar ali Drachten.\n\nBl\u00f6 Dracht\nRok, Bluus en Skorteldok\n\nSkolerdok\n\nBr\u00fcn Dracht\n\nBiskriiwing fan forskelig Drachten\nS\u00f6l'ring Drachten fan om 1800 bit hent\u00f6 deling (Ee\u0111er Renate Schneider)\n\nDi ialst Biskiir aur Drachten es fan Heinrich Rantzau, \u0101pskrewen \u00f6n't Jaar 1597. Diar sen di Drachten uk al \u00fcp Skelter t\u00f6 biluki.\nJit beeter heer Henning Rinken di Drachten biskrewen, en dit wiar 1843. \n\nDi Drachten sen langsen foranert uuren. Di Gr\u00fcnforem es man lik blefen, t\u00f6mendst bit hent\u00f6't Jaar 1800.\nMe di Hanels-Skepsfaart k\u0101m di \u201eKoptainsdrachten\u201c hent\u00f6 di riker Familien. Di W\u00fcfhaurn sen t\u00f6 des Tir me jaar Karminger hent\u00f6 di Gurtstaten k\u00f6\u00f6rt en braacht da faini Tj\u00fcch me t\u00fcs.\n\nHat es man dach t\u00f6 sii, dat di Drachten mener uuren sen, wan dit me di Rikdom muar uur.\n\nP\u00fcntjerii en Foraneringen\nDi W\u00fcfhaurn p\u00fcntjet jaar Drachten aaftinoch me Gul. Di Gul-D\u00f6pken \u00f6n di H\u00fc\u00fcven uur gurter, sa \u00fcs uk di H\u00fc\u00fcven wukset sen:\nDi H\u00fc\u00fcven wiar t\u00f6leest ombi 20 cm hoog, en dit wair al ek muar gur t\u00f6 draien.\n1820 es noch di leest W\u00fcf me H\u00fc\u00fcv fuar di Aalter trat. \n\nMe di Jaaren uur langsen muar Diilen fan di Drachten wechleten, en dit wat aurblef, uur t\u00f6 di Moodi \u00f6npaset.\nDi Konstmaalers Korwan en Bracht saacht 1880 ee\u0111er di ual Dracht en braacht dit, wat's finj k\u00fcr, hent\u00f6't \u201eMuseeum fuar D\u00fctsk Folksdrachten\u201c \u00f6n Berlin.\n\nKlua\u0111er-Railen\nFamiljenstandsdrachten wiar \u00fcp S\u00f6l ek t\u00f6 finj, man et jaav Klua\u0111er-Railen:\nT\u00f6 Lik waar dat ruar Kaartel drain, wan Gul \u00fcp di Sliiwen wiar, da uur dit Smii n\u0113mt.\n\u00dcp Sendai, ee\u0111er dat di Man lekelk fan See t\u00fcs kemen wiar, taach em dat broket Kaartel. Des uur uk t\u00f6 Br\u00f6lep drain.\nDi Brir en uk di Ualerw\u00fcfen draach dat Gulkaartel. Di Brir draach des uk di Sendai ee\u0111er h\u00f6\u00f6r Br\u00f6lep, en da d\u00f6r j\u00fc dit f\u00f6rter t\u00f6 di naist Brir.\n\u00dc\u0111ers droch di W\u00fcfhaur dat K\u0101rdem, en suurt Rok.\nHent\u00f6 di Wunter uur en Pelzrok drain, dit Siist.\n\u00d6n di Aurgangstiren uur dat \u00dclen- of Lenensmok \u00f6ntain, dit wiar en Rok s\u00f6ner Kraag.\nWan dat G\u00fcrtelbjen aur di Rok drain waar, wiar t\u00f6 keenen, we'er di Man \u00fcp S\u00f6l wiar. Wiar hi t\u00f6 See, da wiar ditdiar Bjen forstat.\nT\u00f6 Lik waar di H\u00fc\u00fcv, hur di s\u00f6lwern D\u00f6pken \u00f6n sit, me en Dok fordeekt.\n\nNii Drachten \u00f6n't Jaar 1974\n\nDi ual S\u00f6l'ring Dracht me dit broket Kaartel uur sent 1974 we\u0111er drain.Di Drachten uur nii maaket ee\u0111er en ual jen, wat em f\u00fcnen her.\n\nFuar't broket Kaartel uur 74 ruar, wit en suurt Stripel Tj\u00fcch t\u00f6 Rolen maaket, wat 1cm tjuk wiar. Des uur da ee\u0111er di Kl\u00f6\u00f6ren bienachtler set, sa \u00fcs dit aurl\u00f6\u00f6wert wiar.\nDi Sjiiwen fan di Kaartel gung bit hent\u00f6 di Alemb\u00f6\u00f6g. Ja sen fan tjuk ruar \u00dclentj\u00fcch siit. \nDi Rechdiil es fan Pliss\u00e9e maaket (Luki uk boowen iin \u00f6n di Galerii).\n\nDi Lechen fan't Pliss\u00e9e\nDi Rechdiil fan di Kaartel es en Stek Aarber fuar h\u00f6msalev.\nJer heer em dat Tj\u00fcch \u00fcp Lechen lair, t\u00f6hopsiit, k\u00f6\u00f6ket en achter\u00f6n \u00f6n di Baakaun dr\u00fcchet.\nLeeterhen toog em di Trerer we\u0111er, en di Lechen bleev.\nBit hent\u00f6 deling skel em sin Kaartel wiit henlii en achter\u00f6n iin \u00f6n di Baakaun dr\u00fcgi, wan di tauet uuren es.\n\nHur'ling em di Dracht drait\nT\u00f6 di Dracht drait em Kraagetsmok en Kraagetsliiwen.\nDi Rok uur me en ruar Skaartelbjen fan \u00dclentj\u00fcch of Flanel t\u00f6hoph\u00f6len.\n\nBi Fet en Biin drait em ruar H\u00f6\u00f6sen, en des uur jerer salev prekelt.\nDi Skuur skel suurt wiis en Spungen haa.\nDi H\u00fc\u00fcv es fan Pap becht. J\u00fc es fuarn rund en uur hent\u00f6 achtern flaker.\nDi H\u00fc\u00fcv uur me suurt Samet bitain. Normaalerwiis es j\u00fc 10cm hoog.\nBoowen om di Kant uur 10 rundi S\u00f6lwerd\u00f6pken fastmaaket.\n\nJungensdracht en Friimaakin\n\nDi Jungensdracht es bluat en wit Rock, hur em di Kaartel aurhen drait.\nT\u00f6 jaar Friimaakin droch di Faamen jerer en Haurbjen, wat lik sa hoog wiar \u00fcs di H\u00fc\u00fcv.\nDes Haurbjen wiar trinjom me en techt Reeg fan Mesingknopen biseet.\n\nAur Karminger en di bl\u00f6 Dracht\n\nEn Dracht fuar Karminger jaav dit jerer ek.\nDit uur uk ek foranert, \u00fcs 1929 di bl\u00f6 Dracht \u00fctd\u00f6nen waar; di Karminger droch da Koptainstj\u00fcch.\n\nDi Idee, en bl\u00f6 Dracht t\u00f6 maaki, her hok W\u00fcfhaurn fan di Nuur\u0111t\u0113rper.\nDes Dracht en uk di br\u00fcn Dracht, wat jerer aaftinoch fan ual W\u00fcfhaurn drain waar, ken em uk deling t\u00f6 se fo.\nSenerk di bl\u00f6 Dracht uur aaftinoch drain, en di br\u00fcn Dracht hingt bit\u00f6 en ee\u0111eraarbert ruar Dracht bi di S\u00f6l'ring Foriining.\n\n\u0100pskreften en Boker aur Drachten\n \u201eSylt-Lexikon\u201c (Harry Kunz, Thomas Steensen) ISBN: 978-3529055188\n \u201eDie nordfriesischen Inseln Sylt, F\u00f6hr, Amrum und die Halligen vormals und jetzt.\u201c (Christian Jensen)- Google Books\n \u201eDie Landestrachten von Nordfriesland \u201c (Anna Hoffmann) ASIN: B001VCSLSY\n\nLuki uk jir \n Fering dracht"